Hva har jeg gjort for å fortjene dette?

***Hva har jeg gjort for å fortjene dette?*** (originaltittel: *¿Qué he hecho yo para merecer esto?*) er en spansk dramakomedie fra 1984 regissert av Pedro Almodóvar, med Carmen Maura, Ángel de Andrés López, Chus Lampreave og Verónica Forqué i hovedrollene. Filmen bygger på Roald Dahls novelle *Lambs to the Slaughter*.

## Handling
Husmoren Gloria bor i en knøttliten leilighet sammen med ektemannen Antonio, deres to sønner og Antonios mor. For å få endene til å møtes har Gloria en deltidsjobb i tillegg til å ha ansvaret for alle huslige gjøremål på hjemmeplan. Ekteskapet knaker i sammenføyningene, og Gloria er deprimert. Femten år tidligere jobbet Antonio i Tyskland, som sjåfør for sangerinnen Ingrid Muller, som han hadde en kort affære med, men aldri har kunnet glemme. Han har et signert fotografi av henne og en kassett der hun synger «Nur nicht Aus Liebe Weinen». Denne sangen spiller Antonio til stadighet – til Glorias misnøye.

Tilbake i Spania kjører Antonio drosje, og hans eneste virkelige talent er at han kan etterligne enhver håndskrift til perfeksjon – han er med andre ord en ekstremt dyktig dokumentfalskner. En dag blir han oppringt av den tyske sangerinnen, som mener at det ligger store penger i å fabrikere «Hitlers ukjente dagbøker», og sier at hun vil komme til Madrid slik at de kan snakke nærmere om dette.

De to sønnene og Glorias svigermor er både selvopptatte og nedsunket i sine egne avhengighetsmønstre.

Gloria på sin side får et nytt problem å hanskes med da apotekeren nekter å gi ut amfetaminpreparatet hun har blitt avhengig av for å henge sammen mens hun jobber 18 timer i døgnet. Hun får kraftig abstinens, og da hun kommer hjem i den tilstanden, møter hun Antonio som forlanger at hun skal stryke en skjorte for ham slik at han kan ta seg ekstra godt ut: han står på farten for å hente Ingrid på flyplassen. Dette blir dråpen som får begeret til å flyte over for Ingrid: for første gang nekter hun å gjøre som Antonio ber om. Han blir rasende, og slår henne i ansiktet. For å forsvare seg griper Gloria det første og det beste hun får tak i, og drar til ektemannen med en diger spekeskinke. Han faller, slår hodet i oppvaskkummen, og dør momentant. Politiet dukker aldri opp, så drapet får ikke noe rettslig etterspill. Sønnene og svigermoren forsvinner ut av bildet, og Gloria er med ett alene igjen i leiligheten på 40&nbsp;kvadratmeter. Hun har aldri vært alene før, og vet ikke hvordan hun skal forholde seg til denne nye tilværelsen. Hun er fortsatt ulykkelig, men det viser seg at hun har styrke nok til å klare seg på egenhånd.

## Rolleliste
* Carmen Maura som Gloria
* Ángel de Andrés López som Antonio, Glorias ekteman, drosjesjåfør
* Juan Martínez som Toni, deres 14-årige sønn
* Miguel Ángel Herranz som Miguel, deres 12-årige sønn
* Chus Lampreave som Antonios mor
* Verónica Forqué som Cristal, en prostituert nabo
* Kiti Mánver som Juani, sydame og nabo
* Sonia Hohmann som Vanessa, Juanis datter
* Gonzalo Suárez som Lucas Villalba
* Amparo Soler Leal som Patricia
* Katia Loritz som Ingrid Müller
* Luis Hostalot som Polo, en politimann med ereksjonssvikt
* Javier Gurruchaga som pedofil tannlege
* Cecilia Roth som kvinne i TV-reklame
* Pedro Almodóvar som Playback 'La bien pagá'
* Tinín Almodóvar som bankansatt
* Carlitos som øglen Dinero ("penger")

## Referanser


## Eksterne lenker
*